Urmareste Modifică dimensiunea fontului: Play

Bucureşti, 5 iul /Agerpres/ - PNL va decide într-o şedinţă viitoare a Biroului Politic Naţional dacă va propune un nume pentru funcţia de premier, a anunţat, marţi, copreşedintele Alina Gorghiu, precizând că, pentru liberali, Dacian Cioloş are un profil corect de prim-ministru.



"Vom decide dacă vom desemna un candidat de prim-ministru sau nu într-o şedinţă de Birou Politic ulterioară. Ce pot să vă spun este un singur lucru: mi se pare de bun simţ şi transparent să ai un candidat de premier. Am văzut declaraţia domnului Dragnea, căruia îi este jenă să se autopropună prim-ministru, şi mă întreb dacă chiar ne crede fraieri pe toţi, pentru că eu nu cred că mai este român în România care să nu înţeleagă că lipsa unui premier desemnat în această campanie din partea PSD echivalează cu propunerea lui Dragnea pentru a obţine calitatea de premier", a declarat Gorghiu la Parlament.



Ea a susţinut că Dragnea refuză să-şi asume calitatea de premier din pricina problemelor pe care le are.



"Cu toţii ştim că aceasta va fi desemnarea", a susţinut liderul PNL.



Gorghiu nu a dorit să răspundă dacă crede că preşedintele va accepta nominalizarea lui Dacian Cioloş pentru funcţia de premier.



"Vom trăi şi vom vedea. (...) Preşedintele apreciază integritatea şi apreciază în politică oameni care nu au probleme cu legea. De aici la ce va face premierul, la un moment dat sau altul, este cale lungă. Eu am convingerea că nu îi vom da de ales preşedintelui şi mandatul va fi atribuit PNL, să facă majoritatea parlamentară", a spus liderul PNL.



Alina Gorghiu a subliniat că Dacian Cioloş are un profil corect de premier.



"Domnul Cioloş a dat un răspuns, că îşi doreşte continuarea proiectelor ca prim-ministru tehnocrat până în decembrie, că înţeleg că în decembrie vor fi alegerile, pe 4 sau 11 decembrie, acestea sunt datele preconizate de Guvern. Domnul Cioloş, din punctul meu de vedere, este un profil corect de premier pentru PNL. Dacă şi când vom lua decizia, vă anunţăm", a mai spus copreşedintele PNL, întrebată până când este dispus PNL să îl aştepte pe Dacian Cioloş pentru a deveni premier liberal. AGERPRES/(A - autor: Florentina Peia, editor: Florin Marin)